એમ તો મેઘાણીની નવલકથાઓએ પણ એમના પત્રકારત્વની આડપેદાશરૂપ જ છે. 1932માં ‘ફૂલછાબ’નું પ્રકાશન શરૂ થતાં તેના ભેટપુસ્તક તરીકે નવલકથા આપવાનું નક્કી થયું. આ નવલકથા કોણ લખે, તો કહે મેઘાણી. પહેલી નવલકથા ’સત્યની શોધમાં’ (1932) મેઘાણીની મૌલિક કૃતિ નથી પણ અપ્ટન સિંક્ લૅરની ‘સૅમ્યુઅલ ધ સીકર’ પર આધારિત છે. મૂળ કૃતિ એક કલાકૃતિ કરતાં વધુ તો સામ્યવાદના કેટલાક વિચારોનો પ્રચાર કરનારી છે એટલે આ કૃતિમાં મેઘાણી અને કથાનાયક શામળ જે સત્યની શોધ કરે છે તે પણ સામ્યવાદી વિચારધારાની નજરે દેખાતું સત્ય છે. વળી એ હકીકત પણ નોંધવા જેવી ખરી કે જેમ નવલિકાની બાબતમાં, તેમ નવલકથાની બાબતમાં પણ મેઘાણી શરૂઆત મૌલિક કૃતિથી નહીં, પણ અનુસર્જન કે રૂપાંતરથી કરે છે. ત્રીજી એ વાત પણ નોંધવી જોઇએ કે કંઇ નહીં તો અમુક વર્ષ માટે ગાંધીવાદી વિચારણાની સાથોસાથ મેઘાણી પર સામ્યવાદી વિચારણાનો પ્રભાવ પણ રહ્યો છે. આ પ્રભાવ જેમ આવી રૂપાંતરિત નવલકથામાં જોવા મળે છે તેમ તેમનાં કેટલાંક કાવ્યોમાં પણ જોવા મળે છે.